Charlotte Dyremose (KF), 2014-05-20:
Vi Konservative blev jo ret hurtigt kastet ind i de her forhandlinger med ret få timers varsel og med mulighed for at læse på det hen over natten – ligesom stort set alle andre.
Men vi synes jo, at tanken i det her med at få ændret på definitionerne af randzoner er fuldstændig rigtig.
Det væsentlige for os er, at vi får nogle miljømål, som er klare, som er definerbare, og som har en reel miljøeffekt.
Vi har desværre måttet konstatere, at de oprindelige retningslinjer for randzonerne ikke var klare, ikke var let definerbare, og de viste sig desværre heller ikke at have den tilsigtede miljøeffekt.
Derfor var vi indstillet på under forhandlingerne, og det er vi fortsat indstillet på, at de her randzonedefinitioner skal være klare og præcise og til at forstå, målrettede og have en høj miljøeffekt.
Derfor ville vi gerne være med i aftalen.
Men lige præcis, fordi vi jo ved, at der før har været problemer, og lige præcis for at sikre, at vi får den her klarhed, bad vi under forhandlingerne om, at vi kunne få et kort.
Vi fik på det tidspunkt at vide, at det kunne vi ikke nå, og af en eller anden grund skulle det her forhandles igennem mellem kl. 8.00 om morgenen og kl. 14.00 om eftermiddagen, hvor vi lige kunne nå at vende det med gruppen og så komme tilbage.
Så det skulle gå ret stærkt, forstod vi, og derfor kunne vi jo ikke lige inden kl. 14.00 nå at få de her kort.
Jeg er nødt til at sige, at vi havde den helt klare forventning, at de kort ville ligge der, inden vi skulle behandle det her forslag.
Og vi har fortsat den klare forventning, at vi, inden vi skal stemme om det her, har nogle præcise kort, så vi alle sammen ved, hvor de her randzoner ligger, så der er ensartede kriterier, klare retningslinjer og sikkerhed for, hvad det her drejer sig om, så vi har en vis sikkerhed for, at det her bliver noget, der har klare miljømål, får en effekt og er til at definere.
Det beder vi mindeligt om at ministeren tager til efterretning og forsøger at gøre noget ved, for vi vil rigtig gerne have det her gennemført, men vi vil altså også gerne have det gennemført på et korrekt grundlag.
Jeg håber derfor, at ministeren vil komme med et kortgrundlag.
Vi har jo et par behandlinger endnu, så vi kan måske nå det.
Jeg håber også, at vi kan få afklaret, at der ikke vil være uklarheder.
Bl.a. håber jeg, at ministeren vil forholde sig til muligheden for, at der kan være forskellige definitioner i forskellige kommuner.
Det væsentlige for os er jo, at vi nu får nogle klare definitioner, som sikrer miljømålene, og at vi altså får randzoner de steder, hvor det har en miljøeffekt, og ikke steder, hvor det er tilfældigt defineret.
Det er rigtig vigtigt for os, at det her bliver meget præcist defineret.
Det er rigtig vigtigt for os, at det her bliver sådan, at vi opfylder miljømålene.
Det er rigtig vigtigt for os, at vi nu bruger randzonerne som et konkret, virksomt redskab og ikke bare smider randzoner sådan lidt halvtilfældigt ud over landskabet.
Det er der ingen der har glæde af, hverken landmændene, miljøet eller noget som helst andet.
Så lad os nu få den her proces til at fungere, så vi får en miljøeffekt af det, og så der er sikkerhed omkring materialet.
Og ja, det er ikke kønt.
Det er gået alt for stærkt.
Jeg håber meget, at regeringen ved fremtidige tiltag af den her art vil gøre det lidt mere grundigt, så vi ikke ender i den her meget uheldige situation, som vi virkelig fra konservativ side ikke havde håbet at stå i.
Så vi håber, at vi ender med at kunne støtte forslaget.